Gautengse regering kanselleer alle Bosasa-kontrakteAngelo Agrizzi, voormalige bedryfshoof van Bosasa (Foto: Dimpho Maja/ANA) Die Gautengse regering sal alle kontrakte met Bosasa kanselleer en prokureurs is opdrag gegee om die kansellasie met onmiddellike effek in werking te laat tree, het premier David Makhura Sondag gesê. Hy het verwys na sy provinsiale rede op 18 Februarie waar hy die Gautengse regering daartoe verbind het om enige besigheid met Bosasa te hersien in die lig van bewerings wat tydens die Zondo-kommissie van ondersoek na staatskaping aan die lig gekom het. Hy het die Gautengse etiese raad versoek om in besonderhede enige kontrak tussen Bosasa-entiteit en enige departement of entiteit van die provinsiale regering te hersien. Dit sluit in om te bepaal of enige kontrak onreëlmatig of op korrupte wyse toegeken is. “Ek kan nou bevestig dat die departement van maatskaplike ontwikkeling sedert 2003/4 ŉ kontraktuele verhouding het met Bosasa vir ŉ fasiliteit waar kinders, wat in konflik is met die reg, tuisgaan. Die departement het tot dusver die afgelope 15 jaar altesaam R600 miljoen aan Bosasa oorbetaal. “Die provinsiale regering, as deel van sy beleid van zero-verdraagsaamheid teen alle vorme van korrupsie, sal nie sake doen met enige diensverskaffer of entiteit wat by korrupsie betrokke is nie. Alle kontrakte met Bosasa sal gekanselleer word.” Makhura het gesê alle kontrakte met enige diensverskaffer wat by korrupsie of staatskaping betrek word, sal gekanselleer word, net soos die provinsiale regering sy kontrakte met KPMG en McKinsey verlede jaar gekanselleer het. “Korrupsie kan nie genormaliseer word nie en dit bly die nommer een vyand in die regering en privaat sektor.”